Gitte Lillelund Bech (V), 2005-06-10:
»Jeg glæder mig i denne tid ...«, sådan starter Peters Jul, og det er ikke, fordi man sådan skal tænke over, at det er koldt udenfor og sådan noget, men der er faktisk en grund til at glæde sig over L 83.
For L 83 er faktisk det store lovforslag på trafikområdet, der vedrører kommunalreformen.
Det er faktisk lykkedes regeringen og Dansk Folkeparti at lave aftale med Socialdemokraterne og Det Radikale Venstre på det her område, og det er vi meget glade for i Venstre.
Når vi ser på fremtidens kommunale struktur på trafikområdet, så indebærer den bl.a., at opgaverne inden for den kollektive trafik forankres, sådan at de ansvarlige myndigheder får incitamenter og redskaber til at skabe de bedste trafikale løsninger for borgerne.
Det skal ikke være nogen hemmelighed, at der under udvalgsbehandlingen og i forbindelse med forhandlingerne på det her område har været mange synspunkter oppe og vende
Lad mig slå fast én gang for alle: I fremtidens trafikselskaber bliver det de nye, større og bæredygtige kommuner, der får afgørende indflydelse på trafikselskabernes service til borgerne.
Samtidig bliver det kommunerne, der finansierer deres ønsker; den, der bestiller musikken, bestemmer, hvad der skal spilles, og betaler også for den.
Specielt på Sjælland har det været diskuteret, om der skal være et eller to trafikselskaber.
Mange har argumenteret for to trafikselskaber ud fra en frygt for, at der skulle ske det, som vi har set i hovedstadsområdet, nemlig at når der har været behov for øget busbetjening i København, har HUR skåret i busbetjeningen i de små kommuner, dvs. flere busser i København, færre busser i Kirke Hyllinge.
For nogle var det begrundelsen for at ønske flere trafikselskaber på Sjælland.
Kl. 9.05
Sådan bliver det ikke i fremtiden.
Frygten bundede nok i manglende kendskab til den foreslåede struktur på trafikselskabsområdet.
Som jeg har nævnt, er det fremover den enkelte kommune, der fastsætter serviceniveauet for buskørsel inden for kommunens grænser og også betaler for denne.
Trafikselskabet på Sjælland – for der bliver kun ét trafikselskab på Sjælland – kan således ikke beslutte, at en lokal busrute i én kommune skal nedlægges, for at man kan bruge pengene på en lokal busrute i en anden kommune.
Det er fundamentalt anderledes end i dag.
Som sagt: Den, der bestiller musikken, bestemmer, hvad der skal spilles, og betaler også for den.
Oversat til trafiksprog: Den kommune, der bestiller buskørslen inden for kommunens grænser, bestemmer også serviceniveauet og betaler trafikselskabet for at udføre dette.
Derudover skal jeg nævne, at Venstre synes, at processen i forbindelse med forhandlingerne om kommunalreformen på trafikområdet har været god, og at vi sammen har formået at få rettet lovgivningen til, så der er også taget hensyn til de lokale og regionale forskelle, som vi også vil se det i fremtiden.
Så jeg glæder mig som sagt over, at vi på trafikområdet har haft mulighed for, og at det er lykkedes for os, at få en bred opbakning til denne vigtige reform.
Jeg vil så også naturligt nok meddele, at Venstre kan støtte de ændringsforslag, der er stillet af trafikministeren.
Bare lige en korrektion: Jeg hedder Gitte.